次轉庵寄用坡公賦梅韻
作者：許及之
朝代：宋

paragraphs: 一夜酸風驚拉槁，雪壓茅簷欹欲倒。
孰知寒谷自能春，鬭坼瓊枝故相惱。
兩年舊隠住容成，耐冷衝寒起常早。
透窗疎影眠未佳，擁被孤吟詩易好。
別來問訊迥相忘，養就苔文從不埽。
詩人云遠歲云暮，自插一枝憐鬢老。
孤山在望不可到，惆悵餘香委芳草。
誰邀配食水仙人，長笛橫吹倚蒼昊。